b'\n_START_ARTICLE_\nCambrai\n_START_SECTION_\nGeografija\n_START_PARAGRAPH_\nKraj le\xc5\xbei v severni Franciji ob reki \xc5\xa0eldi, 65\xc2\xa0km ju\xc5\xbeno od Lilla.\n_START_SECTION_\nZgodovina\n_START_PARAGRAPH_\nCambrai je bil prvotno naselje belgijskega plemena Nervi, v rimskem obdobju poznan kot Camaracum. V 5. stoletju je pod vladavino Raguachariusa pripadel Frankom. Z Verdunskim mirom 843 se je za Cambrai za\xc4\x8delo obdobje nemirov. Za\xc4\x8deli so se vdori in plenjenje mest s strani Normanov (850, 880) in Mad\xc5\xbearov (953). Cambraiska grofija je bila priklju\xc4\x8dena k Lotarin\xc5\xa1kemu kraljestvu, v letu 925 pa je s Henrikom I. pripadla Cesarstvu. Leta 958 je Cambrai postal ena prvih komun v Evropi. V 15. stoletju je kot sredi\xc5\xa1\xc4\x8de v njem delovala ena najbolj kreativnih glasbenih ustanov, v njej so rasli in se izobra\xc5\xbeevali \xc5\xa1tevilni skladatelji Burgundske \xc5\xa1ole._NEWLINE_10. decembra 1508 je bil v Cambraiju podpisan sporazum med francoskim kraljem Ludvikom XII. in habsbur\xc5\xa1kim cesarjem Maksimiljanom I., h kateremu sta pristopila \xc5\xa1e aragonski kralj Ferdinand II. in pape\xc5\xbe Julij II.; s tem je bila ustanovljena cambraiska zveza, prvotno uperjena proti osmanski dr\xc5\xbeavi, dejansko pa proti Bene\xc5\xa1ki republiki._NEWLINE_S podpisom cambraiskega miru 5. avgusta 1529 med Francem I. in Karlom V. se je kon\xc4\x8dala vojna Cogna\xc5\xa1ke zveze med Francijo in Cesarstvom._NEWLINE_Leta 1677 je Cambrai anektirala Francija. Med revolucijo je bila uni\xc4\x8dena prvotna katedrala, sedanja Notre-Damska katedrala pa je bila zgrajena v 19. stoletju._NEWLINE_Med prvo svetovno vojno se je v bli\xc5\xbeini odvijala bitka (20. november - 3. december 1917), znana kot bitka, v kateri so bili prvikrat uspe\xc5\xa1no uporabljeni tanki.'